Kan bli streik i spillbransjen over AI
Bruken av kunstig intelligens (AI) i produksjoner er det største hinderet mellom fagforeningen SAG-AFTRA og de største spillutviklerne. – Vi vil ikke gå ut i streik. Men vi kommer ikke til å inngå en avtale som ikke beskytter medlemmene våre mot å bli misbrukt og utnyttet av AI.  Det sa fagforeningstopp Duncan Crabtree-Ireland under en panelsamtale om AI ved konferansen South By Southwest (SXSW) i Austin, Texas.  Crabtree-Ireland er forhandlingsleder for skuespillerne i foreningen, som representerer det menneskelige talentet som bringer videospill til live. Det vil si blant annet stemmene til karakterene. – Det er sannsynlig at vi går ut i streik i de neste fire til seks ukene på grunn av den manglende evnen til å komme forbi disse problemene, sa han, ifølge Variety. Det var i september at fagforeningen stemte ja til en eventuell streik mot de største videospillprodusentene. På listen finner man blant andre Activision, som nå er eid av Microsoft, Electronic Arts (EA), Epic Games, Take Two og WB Games. Disse selskapene står bak mange av de største spillene i verden, som Call of Duty, FIFA, og Fortnite.  Forbundstoppen erkjente at det er sterke meninger og splittelser blant SAG-AFTRAs over 100.000 medlemmer om hvordan man skal håndtere AI og generative AI-verktøy. Ifølge Variety har noen medlemmer forsøkt å fremme et totalforbud mot bruk av AI. – Vi ville ikke ha lyktes, ingen fagforeninger har noensinne i historien klart å stoppe teknologi. Fagforeninger som prøver den tilnærmingen mislykkes, og gir opp muligheten til å påvirke hvordan disse teknologiene implementeres. Faktum er at vi kommer til å ha AI, sa Crabtree-Ireland. Han understreker at for SAG-AFTRAs del handler forhandlingene med produsentene om samtykke og kompensasjon når AI blir brukt i deres arbeid.  – Vi vil ha fokus på forbedringer, og at det ikke erstatter mennesker. AI var også et stort tema da Hollywood-skuespillerne i SAG-AFTRA gikk ut i streik i fjor. Avtalen de til slutt kom til enighet om, beskytter fagforeningens medlemmer mot uautorisert bruk av bilder laget med AI. Dette var et sentralt punkt for skuespillerne, som har fryktet at de kan bli erstattet av digitale dobbeltgjengere.  Se hvor overbevisende AI-video er allerede:
Fagforeningen SAG-AFTRA kan gå til streik grunnet konflikt om kunstig intelligens (AI) i spillproduksjoner. Streiken kan bli en realitet innen 4–6 uker, ifølge fagforeningstopp Duncan Crabtree-Ireland. Stridens kjerne er samtykke og kompensasjon for AI-bruk i skuespilleres arbeid. Berørte spillprodusenter inkluderer Activision, Electronic Arts (EA), Epic Games, Take Two og WB Games. Avtale mellom Hollywood-skuespillernes SAG-AFTRA i fjor beskyttet medlemmene mot AI i rammene av uautorisert bruk av bilder.